Bedre tilrettelegging for sykkel!

Dette er viktig for lokalmiljøet, for helsen vår og ikke minst er det økonomisk fornuftig.

Rogaland fylke må legge til rette for at sykkel skal være et reelt alternativ til bil. Det må derfor være god tilrettelegging for de som velger å sykle. Det vil si sikre traséer adskilt fra annen trafikk som gjør at det føles trygt å sykle for barn og voksne i alle aldre. Det er viktig at barn vokser opp og lærer seg å bruke sykkel fra ung alder av og at voksne kan sykle til og fra jobb og andre ærend uten å føle seg utrygg. God tilrettelegging vil gjøre oss i stand til å flytte mye av persontransporten over på sykkel.

Økt bruk av sykkel vil føre til reduksjon i biltrafikken som igjen vil føre til mindre utslipp i Rogaland. Dette gir oss bedre luftkvalitet, noe som er særlig viktig for de som vokser opp i byene våre. For at byer og tettsteder i Rogaland skal være attraktiv for barnefamilier er det viktig at vi har gode lokalmiljø og frisk luft til alle. Tilrettelegging for sykling gjør at det er lett å ha en aktiv livsstil, noe som blir viktigere og viktigere for å motvirke trenden med for mye stillesitting. Det er særlig viktig at barn innarbeider gode, aktive vaner fra ung alder av, og å sykle til barnehage, skole og fritidsaktiviteter er en super start på et sunt og aktivt liv.

Det er viktig at Rogaland fylke øker innsatsen med å legge til rette for sykling og setter som krav til all utbygging i fylket at sykkel skal være prioritert. Selv om avstandene på noen av fylkesveiene oppleves som lange, er de viktige transportårer for alle som bor langs dem, ikke bare for gjennomfartstrafikk. Det mangler gjerne gang- og sykkelvei langs store strekninger av fylkesveiene. Kombinert med høy hastighet gjør dette at folk ikke har frihet til å sykle eller gå langs fylkesveiene. Det er derfor viktig at det tilrettelegges for trygg sykling også langs fylkesveiene utenfor byer og tettsteder. Rogaland SV vil jobbe for at alle skal ha mulighet til å sykle trygt til og fra skole og jobb i hele Rogaland.

Rogaland SV vil prioritere utbygging av trygg sykkelinfrastruktur i hele fylket fordi det er bra for lokalmiljøet, bra for helsen til innbyggerne og lønnsomt for samfunnet.

*Vedtatt av årsmøtet i Rogaland SV 15. -16. februar 2020.*